Wanneer twee van die mees talentvolle musikante in die Suid-Afrikaanse musiekbedryf besluit om kragte saam te span om ’n baie spesiale en sielvolle liedjie met luisteraars te deel, kan die eindresultaat nie anders as perfek wees nie!
“Ek het dit komponeer in die tyd toe dit erg droog was, veral in die Kaap. Ek’t myself in die boere se skoene probeer sit. Op ’n plaas is daar nie wegkom van die droogte af as dit jou tref nie. Alles, die diere; damme; windpomp; veld en lande, herinner jou heeltyd aan hoe droog dit is en dat hulle dringend water nodig het. Dit was die inspirasie vir die eerste twee verse,” vertel die sangeres wat bekend is in Gospelkringe as deel van die Ghoema-bekroonde groep, Duis:Lig. “Die res van die liedjie gaan oor ware liefde, wat gegrond is in God se liefde, liefde wat altyd hoop het en weet dat die Vader sal sorg, al is dit nie soos jy dink dit moet wees nie. Liefde wat vrede bring wanneer dit nie sin maak nie.”
Stella, wat self ’n boervrou is, het geweet dat Adam Tas die perfekte persoon sou wees om hierdie enkelsnit mee op te neem, omdat dit hom so na aan die hart lê. “Die musiek en die storie is diep en mooi! Ons kan almalidentifiseer met ’n gevoel van moedeloosheid en smagting na daai liefde wat vir ons vrede bring. Miskien is dit selfs vir die luisteraars ’n inspirasie om die fokus in hulle lewens te verskuif na dit wat regtig jou lewe verryk –naamlik jou verhoudings,” sê sy.
’n Musiekvideo van hierdie hoendervleis–mooi enkelsnit is deur Loopgraaf Films (Adam se maatskappy) op Acorn Guest Farm geskiet. Dit vertel die storie van ’n ouer boer, Hendrik Combrink, wat op sy sterfbed lê en terugdinkaan die lewe wat hy saam met sy vrou, Elria Stynberg, gebou het op die plaas. In die terugflitse vertolk Johan Combrink en Caren van der Merwe die rolle van die jonger paartjie, terwyl Stella en Adam se eie kinders, Ellie en Klara-belle, ook in die video te sien is.
Die strelende growwigheid van Adam Tas se rasperstem, is die perfekte pasmaat vir Stella se sielvolle soete, en elke noot en liriek van Ek IS RYK tref diep, bly in jou kop maal en jou laat besin oor die lewe en die liefde. Die snit is nie net ’n bewys van die twee musikante se talent nie, maar is een van daardie liedjies wat nog vir baie jare op almal se lippe gaan wees.
In GOTTI, vertel die akteur-regisseur, Kevin Connolly, en draaiboekskrywer, Leo Rossi (wat ook in die film te sien is), die storie van die bekende bendeleier, John Joseph Gotti, en hoe hy die hoof van die Gambino-misdaadfamilie in New York geword het. Die verhaal, wat uit die seun se oogpunt vertel word, speel af oor drie dekades en ondersoek Gotti se onstuimige lewe en hoe hy en sy vrou die familie probeer bymekaar hou deur verskeie tragedies en beproewinge.
Die prent spring rond tussen die belangrike gebeure wat gelei het tot sy misdadige loopbaan in die 1970’s en die nabetragting hiervan in die 1990’s asook die invloed wat hierdie leefstyl op sy gesondheid gehad het. Dit skep ’n eerlike beeld van ’n man wat se lewe deur geweld en misdaad gekenmerk is, maar ten spyte van alles ook lief was vir sy familie.
John Travolta gee lewe aan GOTTI op die grootskerm en sê: “Die rol het ’n volledige begrip van Gotti, as ’n mens, vereis. Nie net van sy aksies nie, maar ook van die dinge wat vir hom as mens regtig saak gemaak het.”
Travolta is reeds vir ’n hele aantal jare betrokke by die projek en is een van ’n handjievol akteurs wat deur die Gotti-familie goedgekeur is om die rol te speel. “Ek was regtig verbaas en gevly dat hulle gedink het dat ek geskik is vir die rol. Dit was ’n wonderlike uitdaging om aan te pak,” vertel hy.
Omdat hy ’n baie goeie strategiese beplanner was, wat verstaan het hoe om die stukkies van die onderwêreld se legkaart te manupileer om hom te pas, kon Gotti dit regkry om ’n suksesvolle bestaande sindikaat, wat deur die Gambino-familie op die been gebring is, te omskep in een van die magtigste misdaadorganisasie in Amerikaanse geskiedenis.
Sy verhaal en pad na sukses word verder verweef met sy seun, Gotti Junior, se besluit om die weermag te verlaat vir ’n baie gevaarliker werk in hulle ‘familiebesigheid’. Gotti se verhouding met sy toegewyde vrou, Victoria (Kelly Preston), wat die gesin bymekaar gehou het en haar rol as ma net so ernstig opgeneem het soos John se rol as voorsiener vir sy gesin, word ook in die rolprent onder die vergrootglas geplaas.
Die emosionele hart van die fliek, lê egter in die verhouding tussen Gotti en sy seun, John Gotti Junior (Spencer LoFranco), wat op die ou einde aanleiding gee tot die manier waarop die storie vertel word. Trouens vind daar reg deur die loop van die fliek ’n gesprek plaas tussen pa en seun, oor die feit dat laasgenoemde sy pa se toestemming wil hê om die bendelewe op te gee as gevolg van sy groot liefde vir sy eie gesin.